6 000 poste in gedrang as Lonmin-skagte sluitArgieffoto Die platinumvervaardiger Lonmin het Vrydag gesê hy gaan die Hossy- en Newman-skagte sluit en bedrywighede by drie ander skagte opskort, wat 6 000 poste in gedrang sal bring. Ben Magara, uitvoerende hoof, het gesê die sluiting van die skagte is Lonmin se reaksie op die platinumpryskrisis. “Almal moet korttermyn pyn verduur om moontlikhede vir die langtermyn te beskerm,” het Magara gesê. “Alle kostes, insluitend arbeid, moet verminder word en ek hoop ons formele konsultasieproses sal versagtend wees om werksverliese te minimaliseer.” Lonmin het in ŉ verklaring gesê die platinumprys het sedert Mei met 14.4% gedaal en die maatskappy toon verliese. Die maatskappy se besigheid sal meer volhoubaar wees ná die skagte gesluit word, en die grootste deel van die werksmag sal gevolglik beskerm word. Lonmin het 28 000 werknemers en 9 000 kontrakteurs. Ná die sluiting en opskorting sal sewe skagte steeds operasioneel bly. Die National Union of Mineworkers het die besluit veroordeel, en gesê dit is ŉ “tragedie” vir mynwerkers in Suid-Afrika en dat die vakbond teen enige werksverliese sal stry. “Dit is pynlik dat hierdie mynmaatskappye die besluit om poste te sny só maklik neem,” het die vakbond bygevoeg. Kumba Iron Ore het verlede week aangedui sy Thabazimbi-myn in Limpopo gaan sluit. Kumba het gesê 800 werknemers en 360 kontrakteurs word hierdeur geraak. Lucas Phiri, NUM se hoofonderhandelaar by Kumba, het gesê dit sal daartoe lei dat tot 8 700 persone nie ŉ inkomste sal hê nie. Maroela Media het vroeër berig ArcelorMittal, die land se grootste staalprodusent, oorweeg om sy Vereeniging-werke te sluit. Volgens bestuur sal dié sluiting nagenoeg 1 200 werknemers, insluitend kontrakteurs, raak.